**李煜‎**（煜讀沃，粵拼：lei5 juk1；937年8月15號—978年8月13號），字**重光**（重讀從，cung4 gwong1），原名**李從嘉**（lei5 cung4 gaa1），號**鐘山隱士**（zung1 saan1 jan2 si6）、**鐘峰隱者**（zung1 fung1 jan2 ze2）、**白蓮居士**（baak6 lin4 geoi1 si6）、**蓮峰居士**（lin4 fung1 geoi1 si6），係十國之中南唐（江南國）嘅第三位國主，亦係南唐最後嘅君主，961年到976年間在位，佢無廟號，史稱**（南）唐後主**（naam4 tong4 hau6 zyu2）、**違命侯**（wai4 ming6 hau4），坊間經常叫佢做**李後主**（lei5 hau6 zyu2）。

李煜作爲君主，喺政治上比較無能，畀強大嘅宋朝軍隊進攻入自己國家，南唐滅亡，而佢亦畀北宋俘虜；軟禁三年後，佢畀宋太宗落令毒殺。相比之下，佢嘅文學、藝術才能極其優秀，公認佢係10世紀中國第一流嘅聞名詩家、詞人、畫家、書法家。特別係詞呢種韻文，李煜係中國史上首屈一指嘅詞人，對呢種文體嘅勃興有好大貢獻，造詣淵深，譽為**詞聖**（ci4 sing3）、**千古詞帝**（cin1 gu2 ci4 dai3），作品傳頌百世，膾炙人口，係五代詞嘅大成者。佢嘅父王唐元宗李璟喺藝術方面亦係深得評價，佢哋兩父子喺詞史中並稱做**南唐二主**。

身世
--

李煜原名李從嘉。昇元元年（937年）李從嘉出生，係南唐第二任皇帝元宗李璟嘅六仔。佢母后係鍾皇后，兄長有李弘冀（中文：李弘冀）哋五個，細佬有李從善（中文：李從善）哋五個，有兩個仔李仲寓（中文：李仲寓）、李仲宣（中文：李仲宣）。李從嘉有個值得留意嘅身體特徵，佢個瞳孔係二重嘅（重瞳）。自幼佢就早早展示出詩文同書畫才能。佢嘅四個兄長都早死，只有李弘冀能夠成年，由此佢係事實上元宗嘅二仔。

受父皇影響，自細李從嘉就爲人仁厚，性格柔弱。佢個皇兄李弘冀對佢既妒忌又憎佢，兼且李弘冀份人比較猜忌人，李從嘉驚畀佢政治追殺，就起號叫鐘山隱士、鐘峰隱者，聲明自己唔關心政治，唔想起爭執。日常之中，李從嘉有大把時間去遨遊山水，從事藝術活動。

政治生涯
----

### 登基

李從嘉原本封做鄭王，但顯德六年（959年）太子李弘冀死咗，於是佢成咗啲人眼中嘅後繼人，就封爲吳王。建隆二年（961年）農曆二月，南唐遷都去洪州（而家嘅江西南昌），李從嘉立做南唐太子，喺原來嘅國都金陵監國，來擔當代行國事。當年農曆六月（西曆8月），唐元宗駕崩，李從嘉就喺金陵即位，改名叫李煜，史稱南唐後主。嗰年佢二十五歲（實歲24歲）。亦係即位呢日，停咗遷都，金陵恢復爲首都。李煜向宋太祖（趙匡胤）請求畀李景作爲皇帝身份來祭祀。宋太祖允許咗呢樣，就畀咗佢皇帝禮遇。

喺內政方面嘅貨幣，佢導入咗鐵錢，引發經濟混亂，就將爛攤子留畀重用嘅韓熙載（中文：韓熙載）等臣下去收拾。雖則國力衰退，但憑住江南豐厚嘅經濟實力，李煜自身得以持續絢爛豪華嘅宮廷生活，佢從事嘅文藝活動寫出好多詞作，傳出幾多逸聞。

### 稱臣北宋

南唐自李煜父王元宗時就畀後周打敗多次，要向喺汴京嘅中原朝廷稱臣，同時要用埋嗰個朝廷嘅年號。960年開始，宋朝換低咗後周，南唐繼續稱臣，用宋朝年號，但嗰陣佢嘅領土係南方各國中最大嘅，控制住長江全部嘅中游同下游，有住大笪靚地，物產豐富。

李後主對北宋好恭敬。接替父王登基嗰陣，佢派馮延魯帶住幾多物產、同埋由佢親自執筆寫嘅奏表，去呈報佢嘅繼位，入面啲話恭敬謙讓。爲咗令宋帝能夠安心，李後主準備咗兩套禮服：一部黃色龍袍用來設內朝，一部紫袍用來接待宋使。當宋朝使者揸住宋太祖嘅敕封詔書到咗南唐，李後主就着呢部紫袍，以藩王身份出外迎接。

宋太祖以統一中國爲目標，用各種理由攻擊各國，滅亡晒佢哋。喺南唐南邊嘅南漢喺971年畀宋朝滅亡，南唐就非常之驚大宋。所以李煜歇力表示佢嘅王國會服從宋廷。「南唐」本來係啲史家方便噉嗌嘅名稱，正式名叫「唐」，南唐皇室自居係輝煌嘅大唐帝國後繼人。開寶四年（971年），由於憂慮大宋，驚呢個國號會惹嬲宋廷，李煜就將國號改做「江南」，代替原先嘅唐，所以南唐又叫江南國。使用呢個國號係爲咗表示自己滿足於做個揚子江以南嘅小帝國，話自己並冇第啲野心，係個爲獲得宋廷承認而做嘅苦肉計。同時喺嗰陣，中書省、門下省呢啲官廳名本來係中央政府用嘅，所以應該只有宋廷先可以繼續使用，而江南國就將佢哋嘅名稱改成左內史府、右內史府。同時將原先南唐爵位係王嘅宗親都降格做公、侯。呢啲王嘅爵位其實得皇帝先可以落令降格，而國主唔係皇帝，本來係冇權降佢哋皇族格嘅。另外佢仲唔用父王留畀佢嘅壯麗宮殿，來話畀人聽佢冇惗住享受到成個皇帝噉。

### 組織防守

由於李後主謙讓，靠住南唐保存國家嘅努力，令大宋冇咗攻擊南唐嘅大義名份，暫時唔打南唐住。但李煜知宋軍幾時都會打埋頭，於是佢封細佬李從善做司徒兼侍中、各道兵馬嘅副元帥，組織軍隊訓練。

同時佢設咗龍翔軍，專門負責水兵。爲咗準備退路，佢派另一個細佬李從鎰做司空兼留守南都，交託李從鎰去修築南昌城，以便金陵失守時可以退守江西。

### 亡國

開寶七年（974年），宋太祖命令李煜來朝入闕，李煜因爲病咗行唔喐而拒絕。結果畀咗宋朝口實去侵攻佢，宋太祖就命令曹彬、潘美去攻打南唐。李煜派咗臣下徐鉉去做使臣，原本想用外交平息軍事，但反而刺激起宋太祖，持續包圍金陵10個月倒，最後開寶八年十二月（976年1月），金陵陷落，李煜投降兼畀宋軍捉咗去北方，南唐歷經三代而滅亡。開寶九年正月，李煜到咗大宋首都開封，之後被迫過軟禁生活。宋廷下賜佢個爵位做違命侯。宋太祖之後係宋太宗嘅時代，就改封做**隴國公**（lung5 gwok3 gung1）。李煜嘅使臣徐鉉同宋太祖交涉時，宋太祖對徐鉉講：「我頂唔順有個人喺我張床隔籬打鼻鼾！」（臥榻之側，豈容他人鼾睡乎！）呢個就係成語「他人鼾睡」嘅由來，意思係話「侵犯咗自己嘅勢力範圍」。

當國家處於亡國危機時，李煜仲有閒心去關心詩詞呢啲文化藝術，因此史家普遍認爲佢係個昏庸之君，導致畀大宋武力攻佔嘅國亡家破結局，而佢作爲沒落王族，亦遭遇到求死不得、只能忍辱偷生嘅悲慘命運。然而佢喺自己命運嘅生存體驗中，將自身既傷痛又憂鬱嘅心情淋漓盡致噉寫晒入詩文中，呢啲作品完美噉表現出佢璀璨嘅文學資質，因此後世公認佢呢啲詩詞係名作，流傳至今。

關於佢嘅人生結局，佢條命留到吳越國同大宋合併嗰年，喺佢自身生日嘅七月初七（七夕/魁星節），佢飲咗宋太宗（宋太祖嘅細佬）送嘅生辰祝賀酒後死咗。據《默記》同《唐餘記傳》，李煜寫咗思念故鄉同懷念自己王國嘅詞作，件事畀宋太宗知咗，又讀咗佢「故國不堪回首」嘅詞句，就令佢龍顏大怒，於是用牽機藥呢種猛毒暗殺佢，落毒藥喺賜佢杯酒度，李煜嘅死狀好慘，毒發後身體幾十回抽搐、扭曲，最後痛苦到身體似彎弓噉攣埋至死。換句話講，軟禁期間之所以養住佢條命，係爲咗對外彰示大宋對歸降者寬容，當吳越國歸降時，佢就冇咗呢個用途、冇咗利用價值，佢嘅存在會成爲潛在憂患，因而就即時處決咗佢。

李煜死後，追贈佢吳王。因而得以用王嘅禮落葬喺洛陽。佢手中所成就嘅南唐文化畀宋朝文化所吸收，成爲當中燦爛嘅一部分。

文藝
--

《江行初雪畫院學生趙幹狀》（畫院學生趙幹嘅江行初雪圖），畫名題字係李煜嘅金錯刀真跡
李煜雖則唔熱心於政務，但佢有文藝才華，除開佢成就極大嘅詞，佢亦傾注心血喺書法同繪畫領域，另外唐代玄宗編曲嘅《霓裳羽衣曲》當時已經散佚，而佢就專注於復原返首曲。書法上佢有種叫「金錯刀」嘅字體，字體嘅表現特徵係筆觸上有韻味噉微妙震動。

詞喺李煜嘅亡國經驗前後分別有住唔同嘅詞風。喺宮中生活時，佢啲作品幾乎都係吟詠花鳥風月同埋男女間嘅曖昧情愫，風格華美。而到咗幽禁生活嘅境遇，令李煜嘅心情有咗好大變化，由此生出哀切之感，表現爲後悔心境、同埋帶住悲壯感受嘅望鄉懷念，喺藝術上進階到更高一層。李煜嘅詞作直到今時依然受人歡迎，譬如鄧麗君嘅專輯《淡淡幽情（英文：Dandan youqing）》中就揀咗佢嘅三首詞搭上現代曲風來唱。

李煜將佢自用嘅文具發展成文房四寶，係文具史中嘅人物。佢攞玉做筆，硯係龍尾硯（歙州硯），墨由名匠李廷珪出品，紙係有名嘅澄心堂紙，呢種紙嘅稱呼出自李煜喺宮中閱覽上奏文表嘅書齋，建築名就叫澄心堂。呢啲嘢都設置咗專門嘅部局去製造，可見李煜對此投入咗相當嘅熱情。

攷
-

1. 1 2 3  據《南唐書·後主本紀》：「乙亥歲……冬十一月……乙丑，城陷……國主帥司空、知左右內史事殷崇義等肉袒降於軍門。」查兩千年中西曆轉換，係976年1月1號。
2. 1 2 3 4 5  安作璋《中國史簡編》第76頁。
3. ↑  《印第安納夥伴之中國古典文學》第555頁。
4. 1 2 3 4  歐陽脩《新五代史》：「煜字重光，初名從嘉，景第六子也。煜為人仁孝，善屬文，工書畫，而豐額駢齒，一目重瞳子。」
5. ↑  《資治通鑑》、卷294
6. ↑  《續資治通鑑》、卷1
7. ↑  據《南唐書·元宗本紀》：「建隆二年……六月……庚申。殂於長春殿。年四十六」。查兩千年中西曆轉換，係961年8月12號。
8. ↑  安作璋《中國史簡編》第61頁。
9. ↑  安作璋《中國史簡編》第62頁。
10. ↑  安作璋《中國史簡編》第63頁。
11. ↑  李燾. 《《續資治通鑑·太祖開寶八年》》. 上怒，因按劍謂鉉曰：「不須多言，江南亦有何罪？但天下一家，臥榻之側，豈容他人鼾睡乎！」鉉惶恐而退。
12. ↑  王銍《默記》：「服之前卻數十回，頭足相就如牽機狀也。」
13. ↑  陳霆《唐餘記傳》：「煜以七夕日生，是日燕飲聲伎，徹于禁中。太祖銜其有『故國不堪回首』之詞，至是又慍其酣暢，乃命楚王元佐等攜觴就其第而助之歡。酒闌中，煜中牽機藥毒而死。」
14. ↑  陶穀《清異錄》：「後主善書，作顫筆樛曲之狀，遒勁如寒松霜竹，謂之『金錯刀』。作大字不事筆，捲帛書之，皆能如意，世謂『撮襟書』。」

參攷資料
----

|  |  |
| --- | --- |
|  | 維基文庫有原文：
**李煜嘅作品** |

* 陸游. 〈卷三 後主本紀〉. 《《南唐書》》.
* 安作璋 (1986年). 《《中國史簡編》》. 山東教育出版社. ISBN 9787532806973.
* 威廉·H.年侯沙（Nienhauser, William H）【編】 (1986年). 《《The Indiana Companion to Traditional Chinese Literature》（印第安納夥伴之中國古典文學）》. 印第安納大學出版社. ISBN 0-253-32983-3.（英文）
* 村上哲見【譯註】，吉川幸次郎【跋文】. 《《中国詩人選集16 李煜》（中國詩人選集16 李煜）》. 岩波書店.（日文）

|
|  |
| 前任：**元宗李璟** | 第三任南唐國王961年～976年 | 後任：**（南唐滅亡）** |

| * 睇
* 傾
* 改
十國君主 |
| --- |
| 南漢（917-971） | 代祖（追尊） ‧ 烈宗（追尊） ‧ 高祖 ‧ 殤帝 ‧ 中宗 ‧ 後主 |
| 閩（893-945） | 王潮 ‧ 太祖（追尊） ‧ 嗣王 ‧ 太宗 ‧ 康宗 ‧ 景宗 ‧ 朱文進 ‧ 王延政（殷） ‧ 卓儼明 |
| 清源節度使（946-978） |  留從效 ‧ 留紹鎡 ‧ 張漢思 ‧ 陳洪進 |
| 吳越（893-974） | 武肅王 ‧ 文穆王 ‧ 忠獻王 ‧ 忠遜王 ‧ 忠懿王 |
| 楚（896-951） | 武穆王 ‧ 衡陽王 ‧ 文昭王 ‧ 廢王 ‧ 恭孝王 ‧ 後主 |
| 武平節度使(951-963) |  劉言 ‧ 王逵 ‧ 周行逢 ‧ 周保權 |
| 吳（892-937） | 太祖 ‧ 烈祖 ‧ 高祖 ‧ 睿帝 |
| 南唐（937-974） | 烈祖 ‧ 元宗 ‧ 後主 |
| 前蜀（891-925） | 高祖 ‧ 後主 |
| 後蜀（934-965） | 高祖 ‧ 後主 |
| 荊南（907-963） | 武信王 ‧ 文獻王 ‧ 貞懿王 ‧ 高保勗 ‧ 高繼沖 |
| 北漢（951-979） | 世祖 ‧ 睿宗 ‧ 少帝 ‧ 後主 |
| 其他君主 | 劉守光（燕） ‧ 忠敬王（岐） ‧ 王鎔（趙） ‧ 遼太宗 ‧ 李從益  |
| 

---

中國君主 ‧ 三皇五帝 ‧ 夏 ‧ 商 ‧ 周 ‧ 秦 ‧ 漢 ‧ 三國 ‧ 晉 ‧ 五胡亂華 ‧ 南北朝 ‧ 隋 ‧ 唐 ‧ 五代同十國 ‧ 宋 ‧ 遼 ‧ 西夏 ‧ 金 ‧ 元 ‧ 明 ‧ 清 |

|  |  |
| --- | --- |
| 權威控制 | 
* WorldCat
* VIAF: 29537071
* LCCN: n81090331
* ISNI: 0000 0000 8108 0639
* GND: 119035413
* SUDOC: 075047764
* BNF: cb11912947p（資料）
* MusicBrainz: e1854754-2812-4850-ae37-e49483bddf7b
* DILA: A021837
* NDL: 00347336

 |